b'\n_START_ARTICLE_\nHama\n_START_SECTION_\nZgodovina\n_START_PARAGRAPH_\nArheolo\xc5\xa1ke najdbe dokazujejo, da je bilo obmo\xc4\x8dje citadele poseljeno \xc5\xbee v neolitiku. V zgodnjem prvem tiso\xc4\x8dletju pr. n. \xc5\xa1t. je tam stala trdnjava, ki je bila sredi\xc5\xa1\xc4\x8de aramejskega kraljestva Hamath. Zatem so jo zasedli Asirci pod vodstvom \xc5\xa0almaneserja III. in Hama se jim je leta 853 pr. n. \xc5\xa1t. skupaj z Damaskom uprla. Do leta 720 pr. n. \xc5\xa1t. je bil upor zlomljen, Sargon II. je dal mesto uni\xc4\x8diti in prebivalce deportirati._NEWLINE_Mesto si je del nekdanjega sijaja povrnilo v \xc4\x8dasu Selevkidov, ko se je po kralju Antiohu IV. Epifanu imenovala Epiphania. Tudi v \xc4\x8dasu Rimljanov in Bizantincev je bila pomembno sredi\xc5\xa1\xc4\x8de vse do leta 637, ko so jo osvojili Arabci in je \xc4\x8dedalje bolj izgubljala pomen v primerjavi z Aleppom in Damaskom. Le v \xc4\x8dasu Ajubidov, ko jo je Saladin poklonil enemu svojih ne\xc4\x8dakov, si je pridobila nekaj samostojnosti in jo ohranila tudi v obdobju Mamelukov. _NEWLINE_V \xc4\x8dasu Osmanskega imperija je bila Hama sredi\xc5\xa1\xc4\x8de pa\xc5\xa1aluka, vklju\xc4\x8denega v tripolijski sand\xc5\xbeak._NEWLINE_Leta 1982 je v sunitski Hami izbruhnila vstaja Muslimanske bratov\xc5\xa1\xc4\x8dine proti re\xc5\xbeimu Hafeza al Asada, ki jo je le ta februarja v s pokolom v Hami krvavo zatrl. Pribli\xc5\xbeno tretjina mesta, vklju\xc4\x8dno s starim delom, je bila docela poru\xc5\xa1ena. Po teh dogodkih so oblasti pri\xc4\x8dele z ob\xc5\xa1irno obnovo mesta, ki je tako dobilo sodoben videz in danes vsemu navkljub velja za eno prijetnej\xc5\xa1ih sirskih mest.\n_START_SECTION_\nSklic\n_START_PARAGRAPH_\n"2004 official census" (PDF). cbss. Arhivirano iz prvotnega spleti\xc5\xa1\xc4\x8da (PDF) dne 10 March 2013. Pridobljeno dne 2013-11-04.'